CELEX: 32013D0496
Language: el
Date: 2013-10-07 00:00:00
Title: 2013/496/ΕΕ: Εκτελεστική απόφαση του Συμβουλίου, της 7ης Οκτωβρίου 2013 , σχετικά με την υπαγωγή του 5-(2-αμινοπροπυλ)ινδολίου σε μέτρα ελέγχου

12.10.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 272/44
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 7ης Οκτωβρίου 2013
   σχετικά με την υπαγωγή του 5-(2-αμινοπροπυλ)ινδολίου σε μέτρα ελέγχου
   (2013/496/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2005/387/ΔΕΥ του Συμβουλίου, της 10ης Μαΐου 2005, σχετικά με την ανταλλαγή πληροφοριών, την αξιολόγηση κινδύνων και τον έλεγχο νέων ψυχοτρόπων ουσιών (1), και ιδίως το άρθρο 8 παράγραφος 3,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η έκθεση αξιολόγησης κινδύνων σχετικά με τη νέα ψυχοτρόπο ουσία 5-(2-αμινοπροπυλ)ινδόλιο καταρτίσθηκε σύμφωνα με το άρθρο 6 της απόφασης 2005/387/ΔΕΥ στο πλαίσιο ειδικής συνεδρίασης της διευρυμένης επιστημονικής επιτροπής του Ευρωπαϊκού Κέντρου Παρακολούθησης Ναρκωτικών και Τοξικομανίας και στη συνέχεια υπεβλήθη στην Επιτροπή και το Συμβούλιο, στις 16 Απριλίου 2013.
            
         
               (2)
            
            
               Το 5-(2-αμινοπροπυλ)ινδόλιο είναι συνθετικό παράγωγο του ινδολίου, το οποίο φέρει υποκαταστάτη στο φαινύλιο του ινδολικού δακτυλίου. Φαίνεται ότι είναι μια διεγερτική ουσία που μπορεί να έχει επίσης παραισθησιογόνα αποτελέσματα. Το 5-(2-αμινοπροπυλ)ινδόλιο συναντάται ως επί το πλείστον σε μορφή σκόνης, αλλά και σε δισκία και κάψουλες, και διατίθεται στο εμπόριο μέσω του διαδικτύου και από τα νόμιμα καταστήματα ψυχοτρόπων ουσιών («head shops») και διατίθεται στην αγορά ως «χημική ουσία για επιστημονικές έρευνες» (research chemical). Έχει επίσης ανιχνευθεί σε δείγματα ενός προϊόντος που πωλείται ως νόμιμη ψυχοτρόπος ουσία (legal high), με την ονομασία «Benzo Fury», και σε δισκία που μοιάζουν με δισκία «έκσταση».
            
         
               (3)
            
            
               Σύμφωνα με τις υφιστάμενες πληροφορίες και στοιχεία, η οξεία τοξικότητα του 5-(2-αμινοπροπυλ)ινδολίου μπορεί να προκαλέσει παρενέργειες στους ανθρώπους, όπως ταχυκαρδία και υπερθερμία, καθώς επίσης μυδρίαση, ταραχή και τρόμο. Το 5-(2-αμινοπροπυλ)ινδόλιο μπορεί να αλληλεπιδρά με άλλες ουσίες, συμπεριλαμβανομένων των ιατρικών προϊόντων και των διεγερτικών που επενεργούν στο μονοαμινεργικό σύστημα. Τα ειδικά φυσικά αποτελέσματα του 5-(2-αμινοπροπυλ)ινδολίου στους ανθρώπους είναι δύσκολο να προσδιορισθούν, διότι δεν υπάρχουν δημοσιευμένες μελέτες που να αξιολογούν την οξεία και χρόνια τοξικότητά του, τις ψυχολογικές του επιδράσεις και τις επιδράσεις του στη συμπεριφορά, καθώς και το δυναμικό εξάρτησης, και επειδή οι διαθέσιμες πληροφορίες και τα διαθέσιμα στοιχεία είναι περιορισμένα.
            
         
               (4)
            
            
               Από τον Απρίλιο έως τον Αύγουστο του 2012 καταχωρίσθηκαν συνολικά 24 θάνατοι σε τέσσερα κράτη μέλη, όπου κατά τη νεκροψία ανιχνεύτηκε 5-(2-αμινοπροπυλ)ινδόλιο μόνο του ή σε συνδυασμό με άλλες ουσίες. Μολονότι ο ρόλος του 5-(2-αμινοπροπυλ)ινδολίου δεν είναι δυνατόν να καθορισθεί με βεβαιότητα σε όλα τα περιστατικά θανάτου, σε ορισμένες περιπτώσεις επισημάνθηκε ειδικά μεταξύ των αιτιών θανάτου. Εάν αυτή η νέα ψυχοτρόπος ουσία καταστεί ευρύτερα διαθέσιμη και χρησιμοποιηθεί περισσότερο, οι συνέπειες για την ατομική και δημόσια υγεία θα μπορούσαν να είναι σοβαρές. Δεν υπάρχουν διαθέσιμες πληροφορίες σχετικά με τους κοινωνικούς κινδύνους που εγκυμονεί το 5-(2-αμινοπροπυλ)ινδόλιο.
            
         
               (5)
            
            
               Εννέα ευρωπαϊκές χώρες κατέθεσαν στο Ευρωπαϊκό Κέντρο Παρακολούθησης Ναρκωτικών και Τοξικομανίας και στην Ευρωπόλ ότι ανίχνευσαν 5-(2-αμινοπροπυλ)ινδόλιο. Δεν υπάρχουν διαθέσιμα στοιχεία επιπολασμού για τη χρήση του 5-(2-αμινοπροπυλ)ινδολίου, αλλά σύμφωνα με τις περιορισμένες διαθέσιμες πληροφορίες μπορεί να καταναλώνεται σε συναφή περιβάλλοντα όπως άλλα διεγερτικά στο σπίτι, σε μπαρ, νυχτερινά κέντρα, φεστιβάλ μουσικής.
            
         
               (6)
            
            
               Δεν υπάρχουν πληροφορίες σύμφωνα με τις οποίες το 5-(2-αμινοπροπυλ)ινδόλιο παρασκευάζεται στην Ένωση ούτε στοιχεία σχετικά με τη συμμετοχή του οργανωμένου εγκλήματος στην παρασκευή, διανομή ή προμήθεια αυτής της νέας ψυχοτρόπου ουσίας.
            
         
               (7)
            
            
               Το 5-(2-αμινοπροπυλ)ινδόλιο δεν έχει γνωστή, αποδεδειγμένη ή αναγνωρισμένη ιατρική ή θεραπευτική αξία και δεν υπάρχει άδεια κυκλοφορίας που καλύπτει αυτή τη νέα ψυχοτρόπο ουσία στην Ένωση. Εκτός από τη χρήση της ως αναλυτικού προτύπου αναφοράς και στην επιστημονική έρευνα, δεν υπάρχει καμία ένδειξη ότι χρησιμοποιείται για άλλους σκοπούς.
            
         
               (8)
            
            
               Το 5-(2-αμινοπροπυλ)ινδόλιο δεν έχει αξιολογηθεί ούτε τελεί υπό αξιολόγηση από το σύστημα των Ηνωμένων Εθνών ως ορίζεται στην απόφαση 2005/387/ΔΕΥ. Δύο κράτη μέλη ελέγχουν αυτή τη νέα ψυχοτρόπο ουσία σύμφωνα με την εθνική τους νομοθεσία κατά συμμόρφωση προς τις υποχρεώσεις που υπέχουν από τη σύμβαση των Ηνωμένων Εθνών του 1971 για τις ψυχοτρόπους ουσίες. Πέντε ευρωπαϊκές χώρες εφαρμόζουν την εθνική νομοθεσία σχετικά με τις νέες ψυχοτρόπους ουσίες, τα επικίνδυνα εμπορεύματα ή φάρμακα για τον έλεγχο του 5-(2-αμινοπροπυλ)ινδολίου.
            
         
               (9)
            
            
               Σύμφωνα με την έκθεση αξιολόγησης κινδύνων υπάρχουν περιορισμένα διαθέσιμα επιστημονικά στοιχεία σχετικά με το 5-(2-αμινοπροπυλ)ινδόλιο και επισημαίνεται ότι απαιτείται περαιτέρω έρευνα για τον προσδιορισμό των κινδύνων για την υγεία καθώς και των κοινωνικών κινδύνων που εγκυμονεί. Ωστόσο, τα διαθέσιμα στοιχεία και πληροφορίες παρέχουν επαρκείς λόγους για την υπαγωγή του 5-(2-αμινοπροπυλ)ινδολίου σε μέτρα ελέγχου σε ολόκληρη την Ένωση. Λόγω των κινδύνων για την υγεία που επιφέρει, όπως αποδεικνύεται από την ανίχνευσή της σε περιπτώσεις αναφερόμενων θανάτων, λόγω του γεγονότος ότι οι χρήστες είναι πιθανό να καταναλώσουν την ουσία εν αγνοία τους και λόγω του ότι δεν έχει ιατρική ή θεραπευτική αξία, το 5-(2-αμινοπροπυλ)ινδόλιο θα πρέπει να υπαχθεί σε μέτρα ελέγχου σε ολόκληρη την Ένωση.
            
         
               (10)
            
            
               Δεδομένου ότι έξι κράτη μέλη ελέγχουν ήδη το 5-(2-αμινοπροπυλ)ινδόλιο μέσω νομοθετικών διατάξεων διαφορετικού χαρακτήρα, η υπαγωγή αυτής της ουσίας σε μέτρα ελέγχου σε ολόκληρη την Ένωση μπορεί να βοηθήσει να προληφθεί η εμφάνιση εμποδίων κατά τη διασυνοριακή και δικαστική συνεργασία μεταξύ των αρχών επιβολής του νόμου και να συμβάλει στην προστασία των χρηστών από τους κινδύνους που εγκυμονεί η κατανάλωσή της.
            
         
               (11)
            
            
               Η απόφαση 2005/387ΔΕΥ του Συμβουλίου παρέχει στο Συμβούλιο εκτελεστικές εξουσίες προκειμένου να αντιδρά ταχέως και βάσει εμπειρογνωμοσύνης, σε επίπεδο Ένωσης, στην εμφάνιση ψυχοτρόπων ουσιών που εντοπίζονται και αναφέρονται από τα κράτη μέλη, υποβάλλοντας τις ουσίες αυτές σε μέτρα ελέγχου σε ολόκληρη την Ένωση. Δεδομένου του ότι συντρέχουν οι προϋποθέσεις και προβλέπεται η διαδικασία για την εφαρμογή των ως άνω εκτελεστικών εξουσιών, θα πρέπει να εκδοθεί εκτελεστική απόφαση προκειμένου να τεθεί υπό έλεγχο το 5-(2-αμινοπροπυλ)ινδόλιο, σε όλα τα κράτη μέλη της Ένωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η νέα ψυχοτρόπος ουσία 5-(2-αμινοπροπυλ)ινδόλιο υπάγεται σε μέτρα ελέγχου σε ολόκληρη την Ένωση.
   Άρθρο 2
   Το αργότερο στις 13 Οκτωβρίου 2014 τα κράτη μέλη λαμβάνουν τα αναγκαία μέτρα, σύμφωνα με την εθνική τους νομοθεσία, για την υπαγωγή του 5-(2-αμινοπροπυλ)ινδολίου σε μέτρα ελέγχου και ποινικές κυρώσεις βάσει της νομοθεσίας τους, κατά συμμόρφωση προς τις υποχρεώσεις τους δυνάμει της σύμβασης των Ηνωμένων Εθνών του 1971 για τις ψυχοτρόπους ουσίες.
   Άρθρο 3
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Λουξεμβούργο, 7 Οκτωβρίου 2013.
      
         
            Για το Συμβούλιο
         
         
            Ο Πρόεδρος
         
         J. BERNATONIS
      
   
   
      (1)  ΕΕ L 127 της 20.5.2005, σ. 32.